Title: Príloha č
Author: Sprusansky.Milos
Last saved by: spano
Company: ŽSR

Príloha č.7

NÁVRH RUČITEĽSKEJ ZMLUVY

RUČITEĽSKÁ ZMLUVA 
uzatvorená podľa príslušných ustanovení  Obchodného zákonníka a príslušných ustanovení  zákona                           č. 386/2002  Z.z. o štátnom dlhu a štátnych zárukách v platnom znení
(ďalej ako „Ručiteľská zmluva“)

DÁTUM: ...................................

ZMLUVNÉ STRANY:

1.	Slovenská republika
prostredníctvom:
       Ministerstva financií Slovenskej republiky
       Štefanovičova 5
       817 82 Bratislava
       IČO: 00 151 742
       zastúpené:         

 (ďalej ako „Ručiteľ“)

a  

2.     Československá obchodní banka, a.s.
        so sídlom: Praha 1 - Nové Město, PSČ 115 20, Na Příkopě  854/14
        IČO: 00 00 13 50
        zapísaná v obchodnom registri vedenom Mestským súdom v Prahe, oddiel B XXXVI, vložka 46
        vo veci jej organizačnej zložky zapísanej v obchodnom registri Okresného súdu Bratislava I, 
        oddiel Po, vložka č. 168/B takto: 
        Československá obchodní banka, a.s., pobočka zahraničnej banky v SR
        Michalská 18, 815  63  Bratislava
        IČO: 30 805 066 
  zastúpená :                          

 (ďalej ako „Veriteľ“) 

(ďalej  zmluvné strany spoločne ako „Strany“) 

PREAMBULA

Veriteľ  sa dohodol  s Dlžníkom: Železnice Slovenskej republiky, Bratislava,  na poskytnutí Úveru Dlžníkovi do výšky  2.100.000.000,- Sk, slovom dvemiliardyjednostomiliónov  slovenských korún, za podmienok podľa Zmluvy o dlhodobom úvere č. ......./2002 zo dňa ..............2002 (ďalej „Úverová  zmluva“). Strany prejavili záujem zabezpečiť splnenie záväzkov Dlžníka z Úverovej zmluvy prostredníctvom ručenia zo strany Ručiteľa. Dlžník nie je oprávnený čerpať Úver na základe Úverovej zmluvy dovtedy, kým, , nebude vyhotovená, podpísaná a doručená Veriteľovi táto Ručiteľská zmluva, ako jedna z Podmienok predchádzajúcich čerpaniu Úveru. Táto Ručiteľská zmluva bude vyhotovená, podpísaná a doručená v  nadväznosti na  Uznesenie  vlády Slovenskej Republiky číslo ……. zo dňa ……..2002, obsahom ktorého bude (okrem iného) súhlas vlády Slovenskej republiky s prevzatím štátnej záruky za záväzky Dlžníka z Úverovej zmluvy. 

Touto právnou listinou Strany vyslovujú svoj súhlas s nasledovným:

1. 	INTERPRETÁCIA A VÝPOČTY

1.1	Definície:

Strany  sa dohodli na tom, že nižšie uvedené definície sa pre účely Ručiteľskej zmluvy použijú s nižšie uvedeným významom, pričom veľké začiatočné písmená jednotlivých uvedených definícií sa uvádzajú výlučne pre lepšiu orientáciu v texte Ručiteľskej zmluvy. V Ručiteľskej zmluve:

„Bankový deň“ znamená deň, v ktorý môžu banky v Slovenskej republike vykonávať obchody s Národnou bankou Slovenska.

„Dlžník“ znamená:  Železnice Slovenskej republiky, Bratislava, so sídlom Klemensova 8, 813 61 Bratislava, IČO: 31 364 501, právnická osoba založená a existujúca podľa zákonov Slovenskej republiky,     s ktorou Veriteľ uzavrel Úverovú zmluvu.

„Dôvod na vyhlásenie predčasnej splatnosti“ znamená všetky alebo ktorúkoľvek z právnych skutočností, ktoré sú uvedené v článku V., bod 1. Úverovej zmluvy a ktorých existencia  oprávňuje Veriteľa vyhlásiť predčasnú splatnosť Pohľadávky Veriteľa a Príslušenstva Pohľadávky Veriteľa.

„Podmienky predchádzajúce čerpaniu“ znamenajú všetky alebo ktorúkoľvek z podmienok uvedených      v článku II., bod 10. Úverovej zmluvy, ktorých splnenie je potrebné na vznik práva Dlžníka požadovať čerpanie prvej Tranže a/alebo všetky alebo ktorúkoľvek z podmienok uvedených v článku II., bod 11. Úverovej zmluvy, ktorých splnenie je potrebné na vznik práva Dlžníka požadovať čerpanie každej ďalšej Tranže.

 „Pohľadávka Veriteľa“ znamená pohľadávku na vrátenie alebo zaplatenie akýchkoľvek peňažných prostriedkov poskytnutých Veriteľom Dlžníkovi (Úver) na základe Úverovej zmluvy.

„
„Príslušenstvo Pohľadávky Veriteľa“ znamená úroky, úroky z omeškania, spracovateľský poplatok, , náklady, zvýšené náklady podľa bodu 7.  v článku III. Úverovej zmluvy, iné poplatky a trovy, ktoré sa Dlžník zaviazal zaplatiť Veriteľovi na základe Úverovej zmluvy. 
„Tranža“ alebo „Tranže“ znamenajú časť alebo časti Úveru, ktorých výška je Dlžníkom určená podľa článku II., bod 2.3. Úverovej zmluvy, pričom minimálna výška každej jednotlivej Tranže je 100.000.000,- Sk.

„Úver“ znamená peňažné prostriedky, ktoré poskytne  Veriteľ Dlžníkovi na základe Úverovej zmluvy po splnení Podmienok predchádzajúcich čerpaniu Úveru, a to až do výšky  2.100.000.000, -  Sk. 

„Veriteľ znamená  označenie pre Veriteľa  a každú ďalšiu tretiu osobu, ktorá sa stane dohodnutým spôsobom veriteľom pre účely Úverovej zmluvy a Ručiteľskej zmluvy.
 
„Záruka“ znamená ručiteľský záväzok a/alebo všetky ostatné peňažné a nepeňažné, podmienené alebo nepodmienené záväzky Ručiteľa voči Veriteľovi vyplývajúce z Ručiteľskej zmluvy a prijaté podľa § 303 a nasl.  Obchodného zákonníka v platnom znení  a podľa  §§  8 až 13 zákona č. 386/2002 Z.z. o štátnom dlhu a štátnych zárukách v platnom znení.

Pokiaľ nie je uvedené  inak, definície použité v Úverovej zmluve majú taký istý význam  aj v  Ručiteľskej zmluve. 

1.2.	Interpretácia určitých odkazov:
	
	Ak nie je uvedené inak:

(A)	Odkazy na Články znamenajú Články Ručiteľskej zmluvy. Odkazy na podčlánky znamenajú podčlánky príslušného Článku. Odkazy na odseky znamenajú odkazy na odseky v tom istom podčlánku. Odkazy na pododseky znamenajú odkazy na pododseky v tom istom odseku. 

(B)	Odkazy na aktíva znamenajú odkazy na súčasné a budúce aktíva a zahŕňajú príjmy príslušnej osoby, a odkazy na aktíva Dlžníka vlastnené Dlžníkom alebo v držbe Dlžníka alebo ľubovoľnej významnej dcérskej spoločnosti Dlžníka a ďalej zahŕňajú aktíva Slovenskej republiky, ktoré sú pod štatutárnou správou a riadením Dlžníka, ak sa nejaké počas platnosti Záruky vyskytnú alebo takej významnej dcérskej spoločnosti, alebo ktoré budú vo vlastníctve právneho nástupcu Dlžníka.  

(C)	Odkazy na akýkoľvek zákon alebo právny predpis nižšej právnej sily budú vykladané ako odkazy na zákon alebo právny predpis nižšej právnej sily v znení, v akom sú platné a účinné v čase uzatvorenia  Ručiteľskej zmluvy, a v prípade, že dôjde k ich zmene alebo zrušeniu alebo nahradeniu, Strany sa budú pre účely Ručiteľskej zmluvy riadiť novým stavom iba v prípade, ak tento nemení obsah ich záväzkového vzťahu. V prípade nevyhnutnej potreby zmeny záväzkového vzťahu, vyplývajúcej zo zmeny alebo zrušenia uvedených predpisov, Strany zmenia jeho obsah tak, aby zmena nespôsobila škodu žiadnej zo Strán. . 

(D)	Odkazy na „Sk“ alebo „SKK“ znamenajú odkazy na platnú menu Slovenskej republiky - slovenskú korunu.
      
(E)	Odkazy na poplatky alebo výdavky zahŕňajú aj akúkoľvek daň z pridanej hodnoty z týchto poplatkov a výdavkov.

1.3.	Záhlavia:

Všetky záhlavia a nadpisy sa uvádzajú  pre ľahšiu orientáciu Strán v ustanoveniach Ručiteľskej zmluvy. 

1.4.	Výpočty:

Pre výpočet úrokov, ktoré bude Dlžník povinný zaplatiť Veriteľovi na základe Úverovej zmluvy, platia okrem iných ustanovení Úverovej zmluvy, najmä tieto ustanovenia:
a.	úroky sa vypočítajú na základe presného počtu uplynulých dní úrokového obdobia, kde základ bežného roka pozostáva z 360 dní, zahŕňajúc prvý deň úrokového obdobia, ale vynímajúc posledný deň úrokového obdobia. Úrokovým obdobím sa rozumie obdobie, za ktoré sa účtuje úrok z Úveru vo výške dohodnutej úrokovej sadzby zo dňa určenia úrokovej sadzby v zmysle Úverovej zmluvy (ďalej len „Úrokové obdobie“). Ak deň splatnosti úrokov pripadne na deň, ktorý nie je Bankovým dňom, za Deň splatnosti úrokov sa považuje najbližší predchádzajúci Bankový deň.
b.	prvé Úrokové obdobie každej Tranže začína dňom čerpania Tranže a končí sa v najbližší deň splatnosti úrokov. Každé ďalšie Úrokové obdobie každej Tranže začína posledným dňom predchádzajúceho Úrokového obdobia a končí sa vždy najbližšie nasledujúcim dňom splatnosti úrokov. Posledné Úrokové obdobie sa končí dňom Konečnej splatnosti Úveru podľa Úverovej zmluvy.

2.	ZÁRUKA VO VZŤAHU K ÚVEROVEJ ZMLUVE

2.1	Ručiteľ týmto Veriteľovi zaručuje, že za Dlžníka  riadne a včas a  podľa podmienok tejto Ručiteľskej zmluvy uhradí všetky sumy  Pohľadávky Veriteľa a Príslušenstva Pohľadávky Veriteľa splatné podľa Úverovej zmluvy. Táto záruka je nepodmienená a neodvolateľná.

2.2        Ručiteľ sa zaväzuje, že zaplatí Veriteľovi na základe prvej výzvy  Veriteľa každú splatnú sumu  Pohľadávky Veriteľa a Príslušenstva Pohľadávky Veriteľa vyplývajúcu z Úverovej zmluvy ako záväzok Dlžníka,  a ktorá nebola uhradená Dlžníkom v lehote na to určenej podľa Úverovej zmluvy a to v tomto poradí:
a.	Príslušenstvo Pohľadávky Veriteľa okrem úrokov v zmysle písm. b. nižšie,
b.	100 % úrokov z Úveru vypočítaných spôsobom podľa podčlánku 1.4. Ručiteľskej zmluvy a vo výške určenej podľa Úverovej zmluvy,
c.	100 % vyčerpaného a nezaplateného Úveru.

Táto výzva na zaplatenie môže byť doručená Ručiteľovi kedykoľvek po tom, ako sa príslušný záväzok Dlžníka na zaplatenie Pohľadávky Veriteľa a/alebo Príslušenstva Pohľadávky Veriteľa, resp. ich časti stal splatným, ale Dlžník tento záväzok nesplnil v lehote na to určenej v Úverovej zmluve. Úhrada bude uskutočnená v rovnakej mene ako je mena záväzku z Úverovej zmluvy (Sk), pokiaľ sa Strany nedohodnú inak.  
2.3         Uplatnenie Záruky:

              Záruka môže byť uplatnená predtým, ako budú Veriteľom podniknuté ľubovoľné kroky proti Dlžníkovi alebo na základe ľubovoľnej inej záruky alebo zabezpečenia Pohľadávky Veriteľa a Príslušenstva Pohľadávky Veriteľa. Ustanovenie § 306 ods. 1 Obchodného zákonníka sa pre účely Ručiteľskej zmluvy nepoužije.

2.4         Zachovanie práv:

Platnosť a účinnosť Ručiteľskej zmluvy skončí a  Záruka zanikne iba úplným zaplatením Pohľadávky Veriteľa  a Príslušenstva Pohľadávky Veriteľa. Záruka nebude zrušená a nezanikne nijakým iným konaním, nekonaním Strán resp. Dlžníka alebo na základe inej právnej skutočnosti. Na zrušenie alebo zánik záväzkov Ručiteľa z Ručiteľskej zmluvy preto nebudú mať účinok žiadne z  nasledujúcich skutočností:

(A)	Záväzky Dlžníka z Úverovej zmluvy, resp. z prípadných právnych úkonov na ňu nadväzujúcich sú alebo sa stanú neplatné z dôvodu nedostatku spôsobilosti Dlžníka brať na seba záväzky, o ktorom Ručiteľ v čase podpisu Ručiteľskej zmluvy vedel, alebo sa stanú neúčinné, podmienené, budúce, protiprávne alebo nevymáhateľné.

(B)	Žiadna zmena záväzkov Dlžníka ani vzdanie sa práva Dlžníkom.

(C)	Žiadna úľava ani odklad  poskytnuté Dlžníkovi.

(D)	Rozhodnutie o likvidácii  alebo  reorganizácia podniku Dlžníka.

(E)	Žiadna náhrada ani zmena  vlastníckych vzťahov k  podniku Dlžníka alebo jeho časti  (napr. privatizácia), zmena kontroly, zloženia akcionárov, charakteru stanov, zakladateľskej zmluvy alebo listiny, štatútu ani organizačného poriadku  Dlžníka alebo zmena jeho aktív.

(F)	Ľubovoľná z vyššie uvedených skutočností, ktorá by nastala  v súvislosti s iným ručiteľom alebo poskytovateľom zabezpečenia Pohľadávky Veriteľa a/alebo Príslušenstva Pohľadávky Veriteľa alebo v súvislosti s jeho záväzkami.

(G)	Akékoľvek neprevzatie, nezachovanie ani nevymáhanie akejkoľvek inej záruky alebo zabezpečenia Pohľadávky Veriteľa a Príslušenstva Pohľadávky Veriteľa,.

(H)	Akékoľvek okolnosti  vplývajúce alebo zabraňujúce Dlžníkovi riadne splatenie  celej   splatnej Pohľadávky Veriteľa a Príslušenstva Pohľadávky Veriteľa, 

(I)	Akákoľvek iná skutočnosť či okolnosť , ktorá by mohla Ručiteľa oslobodiť od jeho záväzku z Ručiteľskej zmluvy.

2.5	Ubezpečenia Ručiteľa:

Ručiteľ súhlasí s nasledovným:

(A)	Výkon práv: Ručiteľ nebude pred úplným splatením Pohľadávky Veriteľa a Príslušenstva Pohľadávky Veriteľa:

(i)	využívať výhody z ľubovoľného práva voči Dlžníkovi alebo akejkoľvek inej osobe v súvislosti so sumami  Pohľadávky Veriteľa a Príslušenstva Pohľadávky Veriteľa, ktoré uhradil Ručiteľ Veriteľovi na základe Ručiteľskej zmluvy, ani

(ii)	uplatňovať si nárok ani uplatňovať si voči Dlžníkovi ľubovoľné právo na akúkoľvek úhradu peňažných prostriedkov v súvislosti s Úverovou zmluvou.

(B)	Výnimka: Ručiteľ bude aj pred úplným splatením Pohľadávky Veriteľa a Príslušenstva Pohľadávky Veriteľa oprávnený vykonať úkony uvedené v písm. (A) tohto podčlánku v súvislosti s uplatnenou a splnenou Zárukou v prípade uplatňovania nárokov z návratnej finančnej výpomoci v zmysle § 6, ods. 6 a  a tiež v zmysle § 47 zákona č. 303/1995 Z.z. o rozpočtových pravidlách v znení neskorších predpisov.

(C)	Protidôkaz: Veriteľ môže kedykoľvek potom, ako sa vyskytne a pokračuje Dôvod na vyhlásenie predčasnej splatnosti, požadovať od Ručiteľa predloženie dôkazov o sumách , ktoré mu dlží Dlžník. Ručiteľ súhlasí s tým, že predloží dôkaz bezodkladne v súlade s touto požiadavkou, pokiaľ tým neporuší zákonnú a/alebo zmluvnú povinnosť mlčanlivosti alebo ochrany informácií, ktorou je v čase obdržania takejto požiadavky Veriteľa viazaný. 

Záväzky podľa tohoto podčlánku 2.5 stratia svoju účinnosť potom, ako Úverová zmluva zanikne a neexistujú žiadne nesplatené sumy Pohľadávky Veriteľa a Príslušenstva Pohľadávky Veriteľa, ktoré mal Dlžník zaplatiť Veriteľovi na základe Úverovej zmluvy.

2.6	Akékoľvek vyrovnanie s  Ručiteľom podľa Ručiteľskej zmluvy, alebo zrušenie Záruky bude možné s výhradou možnosti odstúpenia Veriteľa od tohto vyrovnania alebo takéhoto zrušenia. Výhrada možnosti odstúpenia od takéhoto vyrovnania alebo zrušenia bude definovaná tak, že  Veriteľ môže od vyrovnania alebo zrušenia Záruky odstúpiť, ak by akákoľvek predchádzajúca úhrada Pohľadávky Veriteľa a/alebo Príslušenstva Pohľadávky Veriteľa, alebo akákoľvek iná záruka alebo zabezpečenie boli zrušené, a/alebo ak by  stratili platnosť alebo by boli zmenšené. V tomto prípade Ručiteľ súhlasí s tým, že po odstúpení od takéhoto vyrovnania alebo zrušenia, zaplatí Veriteľovi Pohľadávku Veriteľa a/alebo Príslušenstvo Pohľadávky Veriteľa v celej výške, ak tak dovtedy neurobí Dlžník. 

3.	ODŠKODNENIE

3.1	Odškodnenie:

Tento Článok 3 platí v prípade, ak Ručiteľ nezaplatí Veriteľovi oprávnenú sumu uplatnenú na základe Záruky v deň a/alebo v lehote na to určenej vo výzve  Veriteľa v zmysle podčlánku 2.2 Ručiteľskej zmluvy. Veriteľ bude oprávnený požadovať náhradu škody, ktorá mu v dôsledku nezaplatenia tejto sumy Ručiteľom vznikne, vrátane akýchkoľvek iných strát, výdavkov a ušlého zisku. 

4.	DANE A VÝDAVKY

4.1	Dane:

Tento podčlánok 4.1 platí, ak je v súvislosti s Úverovou zmluvou alebo Ručiteľskou zmluvou potrebné zaplatiť oprávnený poplatok alebo  oprávnenú daň, ktoré nezaplatil Dlžník, za dokument, na ktorý odkazuje alebo ktorý predpokladá táto Ručiteľská zmluva. Za takýchto okolností Ručiteľ súhlasí s tým, že uhradí tento poplatok alebo daň spolu s úrokmi z omeškania, ktoré vyplývajú zo zákona alebo z Úverovej zmluvy alebo Ručiteľskej zmluvy, a/alebo so zmluvnou pokutou za omeškané úhrady, ak nejaké sú a môžu byť zo zákona a/alebo z Úverovej zmluvy alebo Ručiteľskej zmluvy požadované, pokiaľ tak neurobí, alebo nemôže urobiť  Dlžník. Alternatívne, ak poplatok alebo daň nebola zaplatená Dlžníkom alebo Ručiteľom, môže takú platbu uskutočniť Veriteľ. Ak tak urobí, Ručiteľ súhlasí s náhradou uhradenej sumy Veriteľovi,  a súhlasí s náhradou za stratu a výdaje Veriteľa spôsobené následkom tejto platby.

4.2	Ochrana práv:

Veriteľ môže vynaložiť výdavky na ochranu, zachovanie alebo vymáhanie svojich práv zo Záruky a/alebo Ručiteľskej zmluvy. Ručiteľ súhlasí s náhradou Veriteľom odôvodnenej čiastky vynaloženej na tieto výdavky.

5.	ZRÁŽKY	

5.1	Zrážky a odpočet:

Strany sa dohodli, že tento Článok 5 platí , ak sa od Ručiteľa požaduje, alebo ak sa bude požadovať zákonmi Slovenskej republiky, aby sa platba podľa Ručiteľskej zmluvy uskutočňovala ako čistá po odpočte alebo zrážke.

5.2	Oznámenie:

Ručiteľ súhlasí s tým, že bezodkladne upovedomí Veriteľa potom, ako zistí, že platí tento Článok 5 .

5.3	Navýšenie na hrubý ekvivalent čistej čiastky:

Ručiteľ sa zaväzuje, že zvýši čiastku akejkoľvek úhrady Pohľadávky Veriteľa a/alebo Príslušenstva Pohľadávky Veriteľa o sumy, o ktoré sa znížila z dôvodu zrážky alebo odpočtu, pokiaľ nejde o zákonné zrážky a odpočty vecne a osobne prislúchajúce Veriteľovi a ak to pripúšťa platný právny poriadok Slovenskej republiky. V dôsledku takéhoto zvýšenia môže Veriteľ obdržať maximálne sumu  rovnajúcu sa výške Pohľadávky Veriteľa a Príslušenstva Pohľadávky Veriteľa, ak by neboli uplatňované žiadne zrážky ani odpočty.

5.4	Úhrada dane:

Ručiteľ, prípadne podľa okolností Veriteľ uhradia príslušnému orgánu všetky sumy zrážok alebo odpočtov zo sumy zaplatenej Pohľadávky Veriteľa a Príslušenstva Pohľadávky Veriteľa, prípadne ich časti, ktoré zrazil alebo odpočítal tento orgán, alebo ktoré zrazil alebo odpočítal v jeho mene iný orgán, a osvedčí (k opodstatnenej spokojnosti Veriteľa), že tieto sumy  zrazil alebo odpočítal a uhradil ich tomuto orgánu. Ak je od tohoto orgánu možné získať potvrdenie alebo dôkaz o úhrade, súhlasí Ručiteľ, že doručí toto potvrdenie (v prípade Ručiteľa) Veriteľovi  za seba, alebo podľa okolností, za Veriteľa ihneď, ako to prakticky bude možné.

5.5	Zdanenie Veriteľa:

Tento podčlánok 5.5 platí v prípade, ak Veriteľ je  povinný uhradiť akúkoľvek daň alebo inú sumu vo vzťahu k ľubovoľnej sume splatnej príslušnému orgánu na základe Ručiteľskej zmluvy alebo v súvislosti s ňou, ktorá nie je daňou z jeho  čistého príjmu vyrubovanou podľa právnych predpisov Slovenskej republiky. V prípadoch, keď tento podčlánok 5.5 platí, Ručiteľ odškodní Veriteľa sumou vo výške podľa tejto platobnej povinnosti a to bezodkladne po tom, ako Veriteľ uplatní tento nárok voči Ručiteľovi.

5.6	Obmedzenie určitých záväzkov Ručiteľa:

Ak v dobe akéhokoľvek postúpenia Pohľadávky Veriteľa a/alebo Príslušenstva Pohľadávky Veriteľa alebo novácie záväzku z Úverovej zmluvy zo strany Veriteľa existujú také okolnosti, ktoré by Ručiteľa zaväzovali podľa tohto Článku 5 uhradiť právnemu nástupcovi Veriteľa, resp. novému veriteľovi alebo veriteľom akúkoľvek sumu presahujúcu tú  sumu (ak vôbec nejakú), ktorú by bol povinný uhradiť Veriteľovi podľa tohoto Článku 5 ak by neexistovalo takéto postúpenie Pohľadávky Veriteľa a/alebo Príslušenstva Pohľadávky Veriteľa alebo novácia, Ručiteľ nie je povinný túto čiastku zvýšenia uhradiť. Tento podčlánok 5.6 neplatí v tých prípadoch, keď postúpenie Pohľadávky Veriteľa a/alebo Príslušenstva Pohľadávky Veriteľa alebo novácia boli uskutočnené na písomnú žiadosť Dlžníka alebo Ručiteľa alebo v dobe, kedy existoval  Dôvod na vyhlásenie predčasnej splatnosti, alebo bola vyhlásená predčasná splatnosť.

6.	ÚHRADY

6.1	Metóda a kalendár platieb

Všetky platby na základe Ručiteľskej zmluvy musia byť uskutočnené okamžite od doručenia výzvy Veriteľa (bod  2.) disponibilnými a voľne prevoditeľnými prostriedkami. V prípade platby v inej mene ako SKK sa prepočet takej platby uskutoční podľa kurzu mena vykonanej platby/SKK vyhláseného Národnou bankou Slovenska a platného v deň, keď bola platba od Ručiteľa pripísaná v prospech účtu určeného vo výzve  Veriteľa v zmysle podčlánku 2.2 Ručiteľskej zmluvy. 

6.2	Nebankové dni:

Ak splatnosť platby pripadne na iný ako Bankový deň, povinnosť zaplatiť sa prekladá na najbližší predchádzajúci Bankový deň. 

6.3	Platba v plnej výške:

Všetky platby zo strany Ručiteľa na základe Ručiteľskej zmluvy musia byť uskutočňované v plnej výške  Žiadna úhrada nebude uskutočňovaná ako čistá po daňových zrážkach alebo odpočtoch, ak zrážka alebo odpočet nepredstavuje povinnosť vyplývajúcu zo zákona. V takomto prípade platia ustanovenia Článku 5.

6.4	Započítavanie vzájomných pohľadávok:

(A)	Ak Veriteľ má voči Ručiteľovi splatnú pohľadávku zo Záruky a/alebo Ručiteľskej zmluvy, môže Veriteľ započítať túto svoju pohľadávku s akoukoľvek splatnou pohľadávkou Ručiteľa  voči  Veriteľovi, aj ak ide o   pohľadávku Ručiteľa   v inej mene a/alebo ide pohľadávku, ktorá   môže vzniknúť na základe transakcie nesúvisiacej s Pohľadávkou Veriteľa alebo Príslušenstvom Pohľadávky Veriteľa. Ak existuje Dôvod na vyhlásenie predčasnej splatnosti alebo je Veriteľom vyhlásená predčasná splatnosť Úveru, platí tento podčlánok 6.4, písm. (A) dokonca aj v tom prípade, ak príslušné sumy pohľadávok Ručiteľa  ešte nie sú splatné. V tom prípade je pre započítateľnú výšku pohľadávok v rôznych menách rozhodujúci kurz iná mena ako SKK/SKK vyhlásený Národnou bankou Slovenska a platný v deň odoslania započítacieho prejavu druhej Strane.
(B)	Ustanovenie písm. (A), tohto podčlánku 6.4 sa použije, len ak započítanie vzájomných pohľadávok budú umožňovať aplikovateľné právne predpisy, v deň príslušného započítania vzájomných pohľadávok. 

7.	OMEŠKANÁ ÚHRADA

7.1	Úroky z omeškania pri nesplnení zmluvných záväzkov:

(A)	Úhrada: Ručiteľ sa zaväzuje, že zaplatí Veriteľovi úroky z omeškania zo všetkých nezaplatených súm  na základe Ručiteľskej zmluvy po dátume ich splatnosti ako Príslušenstvo Pohľadávky Veriteľa. Tieto úroky z omeškania sa budú počítať vo vzťahu k obdobiam, ktoré po sebe nasledujú, určených Veriteľom. Prvé z týchto období sa začína dňom splatnosti nezaplatenej sumy  Pohľadávky Veriteľa alebo Príslušenstva Pohľadávky Veriteľa podľa Úverovej zmluvy, na ktorej zaplatenie bol Ručiteľ vyzvaný. Úroková sadzba pre úroky z omeškania, platná pre všetky tieto obdobia, bude rovná ročnej úrokovej sadzbe 4,30 % plus BRIBOR pre slovenské koruny na toto obdobie. Tieto úroky z omeškania sa budú platiť spätne z dlžnej sumy v posledný deň každého z týchto období a v deň platby nezaplatenej sumy Pohľadávky Veriteľa alebo Príslušenstva Pohľadávky Veriteľa. Sadzbou BRIBOR sa pre účely Ručiteľskej zmluvy rozumie Bratislava Interbank Offered Rate ako aktuálna sadzba vyhlasovaná spoločnosťou Telerate Limited, so sídlom Winchmore House, 15 Fetter Lane, Londýn, Veľká Británia a zobrazovaná na stránke Reuters BRBO.

(B)	Vylúčenie dvojnásobného platenia: Veriteľ nie je oprávnený uplatniť akúkoľvek sumu  úrokov z omeškania aj na základe Ručiteľskej zmluvy aj Úverovej zmluvy v súvislosti s akýmkoľvek neuhradením akejkoľvek sumy  Úveru alebo iného peňažného  záväzku na základe Úverovej zmluvy riadne a včas.

7.2	Odškodňovanie:

Ak Ručiteľ neuskutoční platbu Pohľadávky Veriteľa a/alebo Príslušenstva Pohľadávky Veriteľa, prípadne ich časti v deň alebo v lehote na to určených podľa Ručiteľskej zmluvy, Ručiteľ  sa zaväzuje, že Veriteľa odškodní za vzniknuté škody (vrátane výdavkov a ušlého zisku), ktoré v dôsledku toho Veriteľovi vznikli alebo vzniknú. 
 
8.	PREHLÁSENIA

8.1	Úvodné prehlásenia:

Ručiteľ potvrdzuje, že platí každé z nasledujúcich tvrdení:

(A)	Právomoci: Ručiteľ má právomoc podpísať a doručiť túto Ručiteľskú zmluvu Veriteľovi a uplatňovať svoje práva a plniť si svoje záväzky z Ručiteľskej zmluvy.

(B)	Splnomocnenia: Podpísanie a doručenie Ručiteľskej zmluvy v mene Ručiteľa a uplatňovanie práv Ručiteľa a plnenie jeho záväzkov z Ručiteľskej zmluvy bolo riadne schválené dokumentmi uvedenými v Podmienkach predchádzajúcich čerpaniu a tiež schválením Úradom pre štátnu pomoc.

(C)	Platnosť Záväzkov: Táto Ručiteľská zmluva bola riadne a platne podpísaná Ručiteľom. Záväzky Ručiteľa, obsiahnuté v Ručiteľskej zmluve, sú platnými  záväzkami Ručiteľa vymáhateľnými v súlade s jej podmienkami a v súlade s platným právnym poriadkom Slovenskej republiky. 

(D)	Zákonnosť a priestupky: Podpísanie a doručenie Ručiteľskej zmluvy ministrom financií Slovenskej republiky a ako alternátom štátnym tajomníkom Ministerstva financií Slovenskej republiky v mene Ručiteľa a uplatňovanie práva  na plnenie si jeho záväzkov na základe Ručiteľskej zmluvy:

(i)	nie je zakázané ani obmedzené akýmkoľvek spôsobom žiadnym z ustanovení Ústavy Slovenskej republiky ani žiadnym iným zákonom, ani iným právnym predpisom,

(ii)	nevyžaduje si žiadne schválenie, zaprotokolovanie, zaregistrovanie ani výnimku, okrem schválení a súhlasov uvedených v Podmienkach predchádzajúcich čerpaniu a schválenia Úradom pre štátnu pomoc.

(E)	Súhlasy: Všetky konania, súhlasy a ďalšie požiadavky ľubovoľného právneho predpisu platného a účinného na území Slovenskej republiky, ktoré je potrebné podniknúť, obdržať, dodržať a uskutočniť s cieľom umožniť Ručiteľovi:

(i)	uhradiť záväzky, ktoré na seba prevzal, a splniť ustanovenia Ručiteľskej zmluvy,

(ii)	podpísať a doručiť túto Ručiteľskú zmluvu,

(iii)	uhradiť všetky platby, splatné podľa Ručiteľskej zmluvy v slovenských korunách, resp. inej mene, ak a keď sa stávajú splatnými, a

(iv)	udržiavať túto Ručiteľskú zmluvu v platnosti, záväznosti, vymáhateľnosti a ako prijateľnú v súdnom konaní,

boli správne podniknuté, obdržané, dodržané a uskutočnené a sú v plnej platnosti a účinnosti.

(F)	Správnosť informácií: Všetky skutočnosti uvedené v Ručiteľskej zmluve a týkajúce sa Ručiteľa sú pravdivé, presné a úplné vo všetkých závažných aspektoch a do tej miery, v akej sa týkajú Ručiteľa, poskytujú pravdivý a objektívny obraz Ručiteľa ku dňu uzavretia Ručiteľskej zmluvy a  ku dňu uzavretia Ručiteľskej zmluvy neexistuje žiadna závažná skutočnosť ani okolnosť, dotýkajúca sa Ručiteľa, ktorá by:
(i)	nebola sprístupnená Ručiteľom Veriteľovi, a
(ii)	podstatne súvisela s prehláseniami Ručiteľa v Ručiteľskej zmluve, a
(iii)	mohla, v prípade jej sprístupnenia, nepriaznivo ovplyvňovať rozhodovanie Veriteľa o tom, či má alebo nemá poskytnúť Úver Dlžníkovi.

(G)	Klasifikácia záväzkov: Záväzky Ručiteľa na základe Ručiteľskej zmluvy sa klasifikujú prinajmenšom rovnako, ako všetky jeho súčasné a budúce nezabezpečené a nepodriadené záväzky.

(H)	Žiadne nesplnenie zmluvných záväzkov: Ručiteľ neporušuje žiadny zákon, predpis, dohodu alebo dojednania, platné pre neho alebo ktorékoľvek jeho aktíva. Typy porušení, na ktoré sa toto prehlásenie vzťahuje, sa však obmedzujú  na také porušenie, ktoré má alebo by malo závažný nepriaznivý účinok na schopnosť Ručiteľa plniť si svoje záväzky na základe Ručiteľskej zmluvy.

(I)	Účel úveru: Úver bude použitý na prefinancovanie prioritných investičných projektov Dlžníka pre rok 2002 

(J)	Registračné osvedčenie Dlžníka: Okrem toho, čo bolo sprístupnené Veriteľovi pred dňom uzavretia Ručiteľskej zmluvy, neexistujú žiadne  návrhy ani iné podania či oznámenia na príslušnom registrovom súde  požadujúce zaregistrovanie určitých záležitostí alebo zmien zapísaných údajov vo vzťahu k Dlžníkovi. 

(K)	Právomoci štatutárnych zástupcov Dlžníka: Neexistuje žiadny výnos, nariadenie, rozhodnutie, direktíva, predpis, list ani dokument, vydaný akýmkoľvek ministerstvom alebo orgánom Ručiteľa, ktoré by akýmkoľvek spôsobom obmedzovalo právomoci štatutárnych zástupcov Dlžníka podpisujúcich za Dlžníka Úverovú zmluvu na jej podpísanie a doručenie, ako aj zaviazanie Dlžníka plniť svoje záväzky z Úverovej zmluvy.

(L)	Platobná neschopnosť Dlžníka: Ručiteľ, ani jeho ľubovoľný orgán, nepodniká žiadne kroky a nezahájil žiadne konanie, ani nebola vyslovovaná hrozba takéhoto konania s cieľom likvidácie alebo iného zrušenia Dlžníka, alebo menovania správcu konkurznej podstaty, likvidátora, predbežného správcu, ani inej osoby pre Dlžníka ani pre žiadne z jeho aktivít.

(M)	Majetková účasť: Ručiteľ alebo Ministerstvo dopravy, pôšt a telekomunikácií majú na Dlžníkovi ku dňu uzavretia Ručiteľskej zmluvy majetkovú účasť 100%. 

(N)	Žiadna imunita:

(i)	Ručiteľ je prevažne subjektom  obchodného a občianskeho práva  a má právnu spôsobilosť vo vzťahu k jeho záväzkom na základe Ručiteľskej zmluvy. Ručiteľ  uzatvára túto Ručiteľskú zmluvu v súlade s ust. § 261 ods. 2 Obchodného zákonníka.

(ii)	Vyhotovenie, podpísanie, plnenie a dodržiavanie Ručiteľskej zmluvy Ručiteľom a plnenie jeho záväzkov na základe Ručiteľskej zmluvy predstavujú prevažne občianskoprávne a obchodnoprávne úkony a nie vládne alebo verejné úkony.

8.2	Opakovanie:

Všetky ustanovenia Článku 8.1, okrem ustanovenia uvedeného v odseku (F) a (M),  budú pokladané za zopakované Ručiteľom v Deň poskytnutia Úveru a v prvý deň každého úrokového obdobia, za ktoré sa účtujú úroky podľa Úverovej zmluvy, v prospech Veriteľa. Toto opakovanie sa bude vzťahovať na skutočnosti v daný deň. 

8.3	Pretrvávanie platnosti prehlásení:

Platnosť každého z prehlásení, ktoré boli poskytnuté Ručiteľom v Ručiteľskej zmluve, pretrváva aj naďalej po čerpaní Úveru.

9.	PRÍSĽUBY

9.1	Prísľuby:

Ručiteľ súhlasí s nasledovným:

(A)	Udržiavanie prehlásení: Ručiteľ podnikne všetky potrebné kroky, aby zabezpečil, že prehlásenia podľa  Článku 8, podčlánku 8.1 (iné ako tie v odseku (F) ) zostávajú pravdivé a správne.

(B)	Klasifikácia záväzkov: Ručiteľ zabezpečí, že jeho záväzky podľa Ručiteľskej zmluvy budú klasifikované najmenej na rovnakej úrovni ako jeho ostatné súčasné a budúce nezabezpečené a nepodriadené záväzky.

(C)	Súlad s požiadavkami: Ručiteľ bude plniť svoje záväzky podľa Ručiteľskej zmluvy bez porušenia právnych predpisov platných a záväzných na území Slovenskej republiky. Ak sú vyžadované súhlasy, Ručiteľ ich získa a bude ich udržiavať a podrobí sa ich podmienkam. Ručiteľ taktiež zabezpečí akékoľvek potrebné podania.

(D)	Požiadavky: Veriteľ môže požiadať Ručiteľa, aby doručil Veriteľovi informácie o Ručiteľovi. Aby sa predišlo pochybnostiam, Ručiteľ tiež súhlasí s tým, že poskytne Veriteľovi informácie o Ručiteľovi, ktoré  môže Veriteľ primerane požadovať v súvislosti s plnením záväzkov Ručiteľa z Ručiteľskej zmluvy. Ručiteľ súhlasí s tým, že bezodkladne doručí požadované informácie Veriteľovi. Ručiteľ však nemusí doručiť také informácie, ktoré pokladá za obchodné tajomstvo a ktoré nie sú verejne prístupné alebo ktorých oznámenie neumožňuje zákon.

(E)	Prípad porušenia zmluvných záväzkov: Ručiteľ súhlasí s tým, že okamžite informuje Veriteľa, ak si bude vedomý, že nastal alebo existuje hrozba že nastane  Dôvod na vyhlásenie predčasnej splatnosti. 

(F)	Podstatná zmena: Ručiteľ je povinný najneskôr 60 dní vopred písomne upovedomiť Veriteľa o akejkoľvek možnej zmene osoby Ručiteľa a/alebo Záruky a  zabezpečiť pre Veriteľa podrobné informácie  o takýchto možných  zmenách.

9.2	Doba účinnosti prísľubov:

Záväzky Ručiteľa podľa  podčlánku 9.1 stratia účinnosť po tom, ako budú Pohľadávka Veriteľa a Príslušenstvo Pohľadávky Veriteľa úplne zaplatené.

10.	DÔKAZY A OSVEDČENIA

10.1	Dôkaz existencie dlhu:

Veriteľ bude  viesť  evidenciu Pohľadávky Veriteľa a Príslušenstva Pohľadávky Veriteľa. Pre určenie existencie a výšky Pohľadávky Veriteľa a Príslušenstva Pohľadávky Veriteľa sú a budú rozhodujúce záznamy Veriteľa. Podrobnosti o nezaplatených sumách vedených v tejto evidencii budú dôkazom o záväzkoch Dlžníka, ak sa nepreukáže, že obsahujú hrubú chybu.

11.	OZNÁMENIA

11.1	Doručovanie oznámení:

Oznámenia podľa Ručiteľskej zmluvy bude účinné iba v prípade, ak sú v písomnej podobe a riadne prijaté druhou Stranou. Doručovanie faxom je povolené,  ale je potrebné písomnosť následne riadne doručiť (bod 11.2) 

11.2	Adresy:

Akékoľvek oznámenie alebo iná komunikácia, vrátane výziev a žiadostí, podané alebo uskutočnené podľa Ručiteľskej zmluvy musí byť v písomnej forme. Takéto oznámenia či iné komunikácie budú považované za riadne podané alebo uskutočnené, ak boli doručené osobne, doporučenou poštou, zavedenou kuriérskou službou alebo podporne aj faxom (vždy v kombinácii s niektorým z predchádzajúcich spôsobov doručovania) Strane, ktorej takéto oznámenie alebo iná komunikácia musí alebo môže byť podaná alebo uskutočnená, a to na adresu danej Strany uvedenú nižšie alebo na takú inú adresu, akú daná Strana určí oznámením Strane podávajúcej alebo uskutočňujúcej uvedené oznámenie, žiadosť alebo inú komunikáciu aspoň 10 dní pred vykonaním uvedeného oznámenia, žiadosti alebo inej komunikácie. Za deň a hodinu doručenia sa považuje v prípade:
a.	doručovania faxom, hodina a dátum uvedené na faxovom potvrdení o došlej správe,
b.	osobného doručovania alebo doručovania prostredníctvom kuriérskej služby, hodina a dátum uvedené na potvrdení o osobnom prevzatí alebo hodina a dátum odmietnutia prevzatia doručovanej zásielky preukázaná písomným potvrdením kuriérskej služby,
c.	doručovania poštou, dva kalendárne dni od dátumu odoslania poštovej zásielky.

12.	POSTÚPENIE

12.1	Veriteľ môže postúpiť svoje práva v celku alebo čiastočne podľa Ručiteľskej zmluvy akejkoľvek osobe, ktorej postúpi Pohľadávku Veriteľa alebo Príslušenstvo Pohľadávky Veriteľa v celku alebo čiastočne podľa a v súlade s podmienkami uvedenými v Úverovej zmluve. 

12.2	Oprávnenie Veriteľa podľa bodu 12.1 vyššie neplatí v prípade, keď by v súvislosti s plnením Dlžníka novému Veriteľovi vznikla Dlžníkovi povinnosť platiť akúkoľvek daň alebo zrážky alebo preukázateľne došlo k zhoršeniu postavenia Dlžníka. Táto výnimka neplatí v prípade, ak postúpenie príslušnej časti Pohľadávky Veriteľa alebo Príslušenstva Pohľadávky Veriteľa alebo prevod príslušnej časti práv a povinností Veriteľa sú vykonané:
a.	na žiadosť Dlžníka a/alebo Ručiteľa alebo 
b.	v prípade, že Ručiteľ nezaplatil riadne uplatnené príslušné sumy  podľa Ručiteľskej zmluvy v lehote 60 dní od obdržania výzvy Veriteľa.

12.3	O postúpení bude Veriteľ informovať Ručiteľa. V takomto oznámení o postúpení uvedie Veriteľ obchodné meno a sídlo nového Veriteľa. Následne Veriteľ na odôvodnenú písomnú žiadosť Ručiteľa oznámi Ručiteľovi ďalšie ním požadované údaje o novom Veriteľovi, avšak vždy pod podmienkou, že:

(A)	poskytnutie takýchto informácií nespôsobí porušenie zákonom alebo príslušnou zmluvou uloženú povinnosť mlčanlivosti a
(B)	poskytnutie takýchto informácií požaduje Ručiteľ výlučne pre účely vlastnej evidencie a 
(C)	Ručiteľ sa vopred zaviaže, že neposkytne takéto informácie bez predchádzajúceho písomného súhlasu Veriteľa žiadnej tretej osobe.

13.	RÔZNE USTANOVENIA

13.1 Uplatňovanie práv: 

Ak Veriteľ neuplatňuje právo alebo právomoc voči Ručiteľovi z Ručiteľskej zmluvy, hoci by tak mohol urobiť, nebude to prekážkou pre uplatňovanie tohoto práva alebo právomoci. Ak uplatňujú právo alebo právomoc, môžu tak urobiť opäť rovnakým alebo iným spôsobom., pričom práva a nápravné prostriedky Veriteľa na základe Ručiteľskej zmluvy neobmedzujú Veriteľa k uplatneniu  iných  zákonných práva nápravných prostriedkov, ktoré prípadne môže mať. Tieto iné práva a nápravné prostriedky zostávajú touto Ručiteľskou zmluvou nedotknuté.

13.2 Počet rovnopisov: 

Ručiteľská zmluva je vyhotovená v 4 (štyroch) rovnopisoch, z ktorých po dva obdrží každá zo Strán. . Všetky rovnopisy majú právnu silu originálu. Môžu byť vyhotovované aj kópie Ručiteľskej zmluvy. 

13.3 Vzdanie sa práv: 

Vzdanie sa práva bude účinné iba pod podmienkou vyhotovenia vzdania sa práva v písomnej forme a jeho  riadneho doručenia druhej Strane. 

13.4 	Zmeny a doplnenia Ručiteľskej zmluvy: 

Ručiteľská zmluva môže byť menená alebo dopĺňaná výlučne v písomnej forme a každá zmena alebo doplnenie Ručiteľskej zmluvy nadobúda platnosť podpísaním oboma Stranami.

14.	PRÁVO A PRÍSLUŠNOSŤ SÚDU

14.1       Právo: 

Ručiteľská zmluva, práva  a záväzky Strán z nej vyplývajúce, ako aj  práva  a záväzky Strán v nej výslovne neupravené sa budú riadiť a vykladať podľa Obchodného zákonníka v platnom znení, ako aj podľa ostatných platných a záväzných právnych predpisov právneho poriadku Slovenskej republiky.

14.2       Príslušnosť súdu:

Akékoľvek spory týkajúce sa výkonu práv a plnenia povinností  Strán  vyplývajúcich  z Ručiteľskej zmluvy, vrátane sporov o jej platnosť alebo výklad jej ustanovení, budú s konečnou platnosťou rozhodnuté pred vecne a miestne príslušným súdom Slovenskej republiky.

 14.3  Strany svojimi podpismi potvrdzujú, že po prerokovaní Ručiteľskej zmluvy sa zhodli na jej obsahu vo    všetkých bodoch a uzavierajú ju na základe svojej slobodnej a vážnej vôle v deň uvedený na jej prvej strane.

Ručiteľ 

SLOVENSKÁ REPUBLIKA

Adresa: 	Ministerstvo financií Slovenskej republiky
	Štefanovičova 5
	817 82 Bratislava
	
Číslo faxu:	07/5249 3531

Za a v mene Slovenskej republiky,

zastúpenej ..........................................................................................................................................
v mene Slovenskej republiky:

Veriteľ 

            Československá obchodní banka, a.s.